《梅阳壬申劭农偶成书呈同官》
宋代·蒲寿宬

举酒劝尔农，更为我侬劝。
车笠虽不同，所谐此盂饭。
或耕在菑畲，或耕在方寸。
膏雨足一犁，田头怯呼唤。
五百维莠骄，胥徒乃蟊患。
与国充耘耔，勿使地蒿蔓。
幻体饥渴同，世味甘苦半。
盘中一粒餐，锄下几滴汗。
光阴驶历块，彼此不可玩。
岂为许行言，劝课在兹旦。
老父倾耳听，童稚绕屏看。
相顾持我语，取信如执券。
安得慵耕人，从今不言倦。

作者简介：名或作寿晟、寿峸。宋末阿拉伯人。与弟蒲寿庚至泉州贸易。度宗咸淳间，知梅州。益、广二王航海至泉州，时寿庚为泉州守，闭城不纳。寿宬密谕寿庚纳款于元，遂于景炎元年同降元朝。有《心泉学诗稿》。